Florin Barbu, Ministrul Agriculturii și Dezvoltării Rurale, și-a explicat recentele declarații admirative despre Nicolae Ceaușescu, admițând că a fost "neinspirat".
Florin Barbu, ministrul Agriculturii și Dezvoltării Rurale, a revenit, luni, asupra declarațiilor sale controversate despre Nicolae Ceaușescu. În urma acestora, mai mulți politicieni i-au cerut demisia iar USR a reacționat dur într-un comunicat vizavi de ceea ce a declarat Barbu.
Într-un interviu acordat Euronews, Florin Barbu a declarat "preşedintele nostru, domnul Nicolae Ceauşescu, nu spunea degeaba că stuful e aurul verde al României", întrebat fiind de ce a fost declarată pășune zona de stuf din Delta Dunării, o zonă inundabilă și cu mlaștină, fără legătură cu definiția de pajiște.
"Poate că a fost o declaraţie neinspirată a mea. Sigur, săptămâna trecută a fost o săptămână foarte încărcată, am avut discuţii cu mediul asociativ privind noile depuneri de cereri pentru subvenţiile pe anul 2024, am mers şi în terioriu pentru că foarte mulţi fermieri, atât în sistemul de irigaţii, cât şi în zootehnie şi vegetal solicită prezenţa mea să discutăm despre proiectele pe care le vom lansa începând cu luna iulie.
A fost o perioadă foarte, foarte încărcată şi poate din oboseală nu am fost aşa inspirat şi am făcut această declaraţie. Dar nu sunt nostalgic nici după regimul comunist, nici după Ceauşescu", a explicat Florin Barbu la TVR1.
În plus, ministrul a spus că nu avea cum să fie nostalgic după regimul lui Nicolae Ceaușescu, având doar zece ani în perioada Revoluției din 1989.
"Da, aici cred că nici eu nu am răspuns corect şi nu m-am referit la Ceauşescu. În al doilea rând, am văzut în presă…nu am cum să fiu nostalgic după regimul comunist pentru că eu aveam zece atunci", a declarat Barbu.
Totuși, ministrul Agriculturii și Dezvoltării Rurale a mărturisit că are o "nostalgie" după acea perioadă, mai exact după sistemele de irigații ale agriculturii comuniste. Barbu a spus că trebuie investit în acest domeniu, crucial pentru agricultură, "ca să ajungem să irigăm ca în 1989".
"Mai mult de atât, sunt nostalgic după sistemul de irigaţii din România, care este sistemul de irigaţii al românilor şi mi-aş dori foarte mult să investim în continuare în sistemul de irigaţii, să ajungem să irigăm ca în 1989. Sunt nostalgic şi îmi doresc foarte mult ca toate resursele economice ale României să fie exploatate", a mai spus ministrul Agriculturii.